

**Årsmelding 2024**

# Sammendrag

Speidergruppa kan igjen se tilbake på et aktivt år med mange og varierte aktiviteter. I løpet av 2024 har speiderne i gruppa vært på flere turer, tokt og leir i tillegg til våre vanlige aktiviteter seilmøter om sommeren og «innemøter» i vinterhalvåret.

# Organisasjon

Speidergruppa har pr 31.12.2024 59 medlemmer fordelt på de forskjellige enhetene:

* Småspeider (flokk) = 12 totalt, uforandret siden 2023
* Tropp (stifinner og vandrere) = 24 totalt, en mer enn i 2023
* Roverlaget = 8 totalt, uforandret siden 2023
* Ledere = 9 totalt, en mindre enn 2023
* Andre = 6 speidere eller ledere som sluttet i løpet av 2023 (antallet teller til og med 31. desember, men meldes ut av gruppa i 2025)

## Småspeidere:

Enhet småspeider har 12 medlemmer ved utgangen av 2022. 6 er født i 2016 og 6 i 2015.

Småspeiderne har satt en begrensning på 10-12 stykker, fortrinnsvis likt antall fra hvert årskull/trinn. Flere enn dette vil være vanskelig å håndtere, spesielt under sjø-aktiviteter. Speidergruppa vil derfor forsøke å opprettholde dette antallet ved å ta inn nye medlemmer i aktuelle årskull når noen slutter.

Det er mange på venteliste for å bli medlem i enhet småspeider. Ventelisten viser et godt tilskudd til kommende år. Det er 4 barn født i 2016 (skulle vært tatt inn høsten 2024) som står på ventelisten, og det er 8 barn født i 2015 (skulle vært tatt inn høsten 2023) som står på venteliste. Speidergruppa vurderer inntak direkte i enhet tropp det året barna starter i 5 klasse. For årene 2025-2026 er det 6-8 barn på venteliste hvert år.

De senere årene har vi sett økt søkning fra barn utenfor Langesund Skolekrets. Mange av barna har postadresse Stathelle eller utenfor Bamble, og selv om vi i de tilfeller forsøker å henvise til Bamble/Stathelle og andre speidergrupper, er ofte tilbakemeldingen fra mange at det er sjøspeidere de ønsker å bli. Praksis i slike tilfeller har vært at vi aksepterer medlemskap dersom ledig plass, under forutsetning at foreldre/foresatte bidrar som ledere i gruppa. Dette er en løsning som dessverre ikke har fungert optimalt, og vi har i mange tilfeller ikke fått den forventede støtten av foreldre.

## Enhet Tropp (Stifinner/Vandrer):

Troppen består pr 31.12 av 24 speidere, fordelt på 9 vandrere (ungdomsskolen) og 15 stifinnere (5-7 klasse barneskolen). Troppen har vært delt i 6 patruljer, med 3 stifinnerpatruljer og 2 vandrerpatruljer.

Våre patruljer henter navn fra sjøfugler. Stifinner patruljene har navn etter fuglearter som er mer eller mindre standfugler langs kysten. Noen er lokale, mens andre lever i fuglefjell og flokker.

* Tjeld
* Måke
* Terne

Vandrerne er de litt større og «havgående» fuglene, som skal gjenspeile vandrernes muligheter til lengre turer og mer ansvar:

* Albatross (Endret fra Ære til Albatross etter speidernes eget ønske).
* Lomvi (endret fra Havørn til Lomvi etter speidernes eget ønske).

Patruljene er inndelt i rene gutte- og jentepatruljer. Erfaringene de senere årene er at dette er en bedre løsning enn blandede patruljer fordi gutter og jenter ofte har forskjellige interesser og aktivitetsønsker. Ved å dele inn på denne måten kan vi gi et bedre tilbud til alle og dermed legge til rette for at barna som ønsker kan være med i speideren lenger.

For stifinnerpatruljene praktiseres ikke patruljefører og assistent. Speidergruppa har valgt å ikke tildele disse oppgavene av hensyn til barnas modenhet og evner, og programaktiviteter blir utelukkende planlagt av lederne i gruppa.

Vandrerpatruljene har patruljefører og -assistent, valgt av patruljen. Patruljefører og assistent får tilbud om gjennomføring av PEFF-kurs og har et utvidet ansvar for planlegging og gjennomføring av oppgaver på patruljemøtene.

Aktiviteter i troppen er delt mellom stifinner og vandrere, og programmet er tilpasset for de forskjellige gruppene. Dette har vist seg å være en god løsning og videreføres / videreutvikles for årene fremover. Spesielt vandrerne (ungdomsskolen) setter stor pris på denne inndelingen og ønsker i større grad egne aktiviteter på møter og turer.

## Roverlaget

Roverlaget Pontos teller ved utgangen av 2023 av 8 medlemmer. Roverlaget velger selv sin egen ledelse og planlegger og gjennomfører egne aktiviteter. Alle rovere har tilbud om deltakelse på alle troppsaktiviteter, med forutsetning om at de er med som lederassistenter / hjelpere.

Rovere i 1. Langesund Sjøspeiderguppe har mulighet til å delta på roveraktiviteter gjennom et «samarbeidslag» for alle speidergruppene i Bamble. Roverne har organisasjonstilhørighet til sine respektive speidergrupper, men kan delta på felles aktiviteter i Roverpatruljen Guffen.

## Lederlaget

Lederlaget i speidergruppa er liten, men stabil gruppe. Foruten de tre enhetslederne for småspeider, tropp og roverlag, er det 1 leder i enhet småspeider, og to i tropp. I tillegg bidrar roverne med gjennomføring av møter og aktiviteter, samt at enkelte foreldre bidrar på forespørsel.

## Foreldrelaget / Ankerlaget

Foreldrelaget/Foreldreforeningen i gruppa ble besluttet lagt ned i 2023. Som erstatning besluttet gruppa å revitalisere det gamle Ankerlaget for å ha en samlingsplass for eldre speidere, foreldre og ledere. Ankerlaget er i oppstartsfasen og det jobbes med å tilknytte personer som ønsker å delta i speiderarbeidet.

# Aktiviteter i 2024:

2024 har vært et «mellomår» uten større leire eller tokt. Hovedaktiviteten i 2024 har derfor vært felles Bambleleir på Bjørkøya og minitokt med andre sjøspeidere.

Utover dette har speidergruppa gjennomført de tradisjonelle aktivitetene:

* Småspeiderne har i løpet av året hatt møter på huset og seilmøter i Kongshavn. De har gjennomført en overnattingstur i hengekøye ved Gapahuken.
* Troppen har hatt «vanlige» møter på speiderhuset i vinterhalvåret og seilmøter i Kongshavn på sommerhalvåret
* Troppen/Roverne har deltatt på fellesarrangement med andre speidere i Bamble, for eksempel Bamble Haik og TurMedTrøkk
* Troppen har deltatt på miniLeir på Bjørkøya sammen med Stathelle/Bamble speidergruppe.
* Vandrerne har vært på minitokt sammen med sjøspeiderpatruljen i 1. Sannidal og hatt samling med sjøspeiderbåter fra sør-og vestlandet i Kragerø.
* Roverne har gjennomført egne aktiviteter og deltatt på felles aktiviteter i roverlaget Guffen, blant annet roverstevne og operasjon villmark.

I løpet av 2024 er det gjennomført et årsmøte (ledere og rovere), flere ledermøter og to gruppeting i tillegg til den tradisjonelle juleavslutningen. Ledermøter i hver enhet er gjennomført jevnlig for å organisere daglig drift av speidergruppa. Representanter fra ledergruppa har deltatt på fellesrådsmøter og kretsting.

# Økonomi

Speidergruppa har i 2024 et teknisk underskudd på kr -75.241. Underskuddet skyldes gavetildelinger til blant annet kjøp av nye seil som ble gitt i 2023, men ikke belastet før i 2024.

Inntektene til speidergruppa kommer i all hovedsak fra dugnader, gaver og støtte. I tillegg har vi gode inntekter gjennom FriFond-ordningen og overskuddet fra Norsk Tipping.

Ved utgangen av 2023 har speidergruppa en kontobeholdning på 909.724,51,- kr, i tillegg til verdien av materiell og båter. Speidergruppa eier selv flytebrygga og sjøboden i Kongshavn og alt inventar som motorer og utstyr. Speidergruppa eier også omfattende utstyr som er lagret på speiderhuset, som for eksempel telt, turmateriell, osv.

For detaljer om regnskapet henvises det til vedlegg: Kasserers beretning for 2024.

# Materiell

1 Langesund Sjøspeidergruppe har pr 31.12.2024 en omfattende beholdning av materiell, både båter og annet tur- og leirmateriell.

Båtmateriellet i speidergruppas eie:

* Seilskøyta S/S Pontos, antatt verdi ca 600.000.- kr.
* Maxi 77, Sjarmanda, antatt verdi ca. 50.000 kr.
* Maxi 77, Kaldor, antatt verdi ca. 50.000 kr.
* Gummibåt, Suzumar med 6hk Yamaha (Ny i 2023), Antatt verdi ca 14.000 kr.
* Pioner Viking, støtte- og sikkerhetsfartøy, antatt verdi ca 40.000 kr.
* Pioner maxi 12 (kjøpt i 2024)
* 4 seilriggede askeladder antatt verdi pr stk ca 10.000 kr. To eldre Askeladder er solgt i 2024.
* 5 Walker bay seiljoller, antatt verdi pr stk ca 10.000 kr
* En Hunter seilbåt, antatt verdi ca 5.000 kr
* 3 Suzuki 6hk påhengere, 2 Yamaha 4/5 HK, 1 Yamaha 2,5HK reservemotor, 1 stk Yamaha 9,9hk. En eldre påhengsmotor er solgt i 2024.
* 2 båthengere. En Båthenger er solgt i 2024.

Annet vesentlig materiell:

* Båtmateriell lagret i Kongshavn: Speidergruppa eier flytebryggen og Boden i Kongshavn. Bryggeplasser leies av Grenland Havn IKS på en 10-årlig avtale inngått i 2016, med opsjon på 5-års kontrakter.
* Turutstyr, telt, kjøkken, inventar, osv. lagret på Nustad Gård.

## Vedlikehold på eiendeler og materiell:

Båtmateriellet har i 2024 gjennomgått ordinært årlig vedlikehold. Pontos har i tillegg hatt slippsetting og en større reparasjon på skroget i 2024. På speiderhuset / Nustad Gård er det ikke gjort vesentlige oppgraderinger i 2024.

# Planer for 2025

Speidergruppa planlegger aktiviteter for 2025 som normalt. I 2025 er det landsleir på Gjøvik, hvor forberedelser og gjennomføring vil ha mye fokus frem til sommeren. Vi tar sikte på «innemøter» på speiderhuset frem til rett før påske, og fortsetter i Kongshavn når båtsesongen startes.

Gruppa ser også et økt behov for oppgradering på både båter og hus kommende år. Blant annet er det identifisert en råteskade på masten på Pontos, som gjør at denne må byttes innen et par år. Bytte av mast er en betydelig kostnad og det er ønskelig å innhente tilbud og søke om støtte for en slik oppgave.

Det er et økende behov for oppgradering på speiderhuset – særlig gangen og badet. Speidergruppa ønsker å legge til rette for oppgradering av speiderhuset i sommermånedene slik at det ikke oppstår konflikt med andre aktiviteter.

Oppsummert: Speidergruppa er i god utvikling, vi fortsetter videre i kjent stil!

For gruppetinget 1. Langesund Sjø

Kim Roar Garstad-Berg

Gruppeleder